**ระเบียบคณะกรรมการสิทธิมนุษยชนแห่งชาติ**

ว่าด้วยหลักเกณฑ์และวิธีการในการชี้แจงและรายงานข้อเท็จจริง

กรณีมีการรายงานสถานการณ์เกี่ยวกับสิทธิมนุษยชนในประเทศไทยโดยไม่ถูกต้องหรือไม่เป็นธรรม

พ.ศ. ๒๕๖๔

โดยที่เป็นการสมควรกำหนดให้มีระเบียบคณะกรรมการสิทธิมนุษยชนแห่งชาติว่าด้วยหลักเกณฑ์และวิธีการในการชี้แจงและรายงานข้อเท็จจริง กรณีมีการรายงานสถานการณ์เกี่ยวกับสิทธิมนุษยชน  
ในประเทศไทยโดยไม่ถูกต้องหรือไม่เป็นธรรม

อาศัยอำนาจตามความในมาตรา ๕ วรรคสอง มาตรา ๒๖ (๔) มาตรา ๒๗ (๕) มาตรา ๓๕ มาตรา ๓๙ มาตรา ๔๔ มาตรา ๔๘ วรรคสอง และมาตรา ๔๙ (๙) แห่งพระราชบัญญัติประกอบรัฐธรรมนูญว่าด้วยคณะกรรมการสิทธิมนุษยชนแห่งชาติ พ.ศ. ๒๕๖๐ คณะกรรมการสิทธิมนุษยชนแห่งชาติจึงออกระเบียบไว้ ดังต่อไปนี้

ข้อ ๑ ระเบียบนี้เรียกว่า “ระเบียบคณะกรรมการสิทธิมนุษยชนแห่งชาติว่าด้วยหลักเกณฑ์และวิธีการในการชี้แจงและรายงานข้อเท็จจริง กรณีมีการรายงานสถานการณ์เกี่ยวกับสิทธิมนุษยชน  
ในประเทศไทยโดยไม่ถูกต้องหรือไม่เป็นธรรม พ.ศ. ๒๕๖๔”

ข้อ ๒[[1]](#footnote-1) ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ในระเบียบนี้

“คณะกรรมการ” หมายความว่า คณะกรรมการสิทธิมนุษยชนแห่งชาติ

“สำนักงาน” หมายความว่า สำนักงานคณะกรรมการสิทธิมนุษยชนแห่งชาติ

ข้อ ๔ ให้ประธานกรรมการสิทธิมนุษยชนแห่งชาติรักษาการตามระเบียบนี้

ในกรณีที่มีปัญหาเกี่ยวกับการปฏิบัติตามระเบียบนี้ ให้คณะกรรมการสิทธิมนุษยชนแห่งชาติ  
เป็นผู้วินิจฉัยชี้ขาด

หมวด ๑

บททั่วไป

ข้อ ๕ รายงานสถานการณ์สิทธิมนุษยชนในประเทศไทยโดยไม่ถูกต้องหรือไม่เป็นธรรมต้องเป็นรายงานสถานการณ์เกี่ยวกับสิทธิมนุษยชนในประเทศไทยที่มีเรื่องเกี่ยวกับการละเมิดสิทธิมนุษยชน  
ที่คณะกรรมการเห็นว่ามีผลกระทบในวงกว้างที่อาจมีข้อมูลที่คลาดเคลื่อนจากข้อเท็จจริงหรือ  
มีข้อเท็จจริงที่ไม่สมบูรณ์ และอยู่ในวิสัยที่สามารถตรวจสอบการละเมิดสิทธิมนุษยชนได้

รายงานตามวรรคหนึ่งต้องไม่มีลักษณะ ดังต่อไปนี้

(๑) เป็นเรื่องที่มีลักษณะเป็นเอกสารการศึกษาในเชิงวิชาการ เอกสารการวิจัยหรือเอกสารอื่นใด ที่มีลักษณะทำนองเดียวกัน

(๒) เป็นเรื่องในรายงานที่จัดทำโดยองค์การสหประชาชาติหรือหน่วยงานหรือกลไกขององค์การสหประชาชาติ หรือรายงานอื่นที่เกี่ยวข้องกับการประชุมของสหประชาชาติ

(๓) เป็นเรื่องที่หน่วยงานของรัฐที่เกี่ยวข้องได้ชี้แจงแล้ว

(๔) เป็นเรื่องที่คณะกรรมการเคยพิจารณาและได้ชี้แจงหรือจัดทำรายงานตามหน้าที่และ  
อำนาจแล้ว หรืออยู่ในระหว่างการตรวจสอบการละเมิดสิทธิมนุษยชนของคณะกรรมการ

(๕) เป็นเรื่องที่มีลักษณะตามพระราชบัญญัติประกอบรัฐธรรมนูญว่าด้วยคณะกรรมการ  
สิทธิมนุษยชนแห่งชาติ พ.ศ. ๒๕๖๐ มาตรา ๓๙

ในกรณีที่ความปรากฏในภายหลังว่าเรื่องที่คณะกรรมการมีมติรับไว้ดำเนินการตรวจสอบ  
เป็นเรื่องที่มีลักษณะตามวรรคสอง ให้สำนักงานเสนอคณะกรรมการเพื่อพิจารณาสั่งยุติการตรวจสอบตามระเบียบนี้

ข้อ ๖ ระยะเวลาที่กำหนดไว้ตามระเบียบนี้ คณะกรรมการอาจย่นหรือขยายได้ตามที่เห็นสมควร

หมวด ๒

การตรวจสอบ

ข้อ ๗ เมื่อคณะกรรมการพิจารณามีมติให้ดำเนินการตรวจสอบเรื่องใดในรายงานสถานการณ์  
สิทธิมนุษยชนในประเทศไทยโดยไม่ถูกต้องหรือไม่เป็นธรรมแล้ว ให้สำนักงานดำเนินการตรวจสอบข้อเท็จจริงของสถานการณ์นั้น ให้แล้วเสร็จภายในเวลาที่คณะกรรมการกำหนด

ข้อ ๘ ในการตรวจสอบตามข้อ ๗ ให้นำระเบียบคณะกรรมการสิทธิมนุษยชนแห่งชาติว่าด้วยหลักเกณฑ์และวิธีการในการตรวจสอบการละเมิดสิทธิมนุษยชน พ.ศ. ๒๕๖๑ หมวด ๓ การตรวจสอบการละเมิดสิทธิมนุษยชน มาใช้บังคับโดยอนุโลม เท่าที่ไม่ขัดหรือแย้งกับระเบียบนี้

หมวด ๓

การจัดทำรายงานการตรวจสอบ

และการเผยแพร่

ข้อ ๙ เมื่อได้ดำเนินการตรวจสอบข้อเท็จจริงเสร็จสิ้นแล้ว ให้สำนักงานจัดทำรายงานผล  
การตรวจสอบเสนอคณะกรรมการภายในเวลาและตามแบบที่คณะกรรมการกำหนด

ข้อ ๑๐ รายงานผลการตรวจสอบที่คณะกรรมการมีมติเห็นชอบแล้ว ให้ถือเป็นการชี้แจงและรายงานตามพระราชบัญญัติประกอบรัฐธรรมนูญว่าด้วยคณะกรรมการสิทธิมนุษยชนแห่งชาติ   
พ.ศ. ๒๕๖๐ มาตรา ๒๖ (๔) และมาตรา ๔๔ และให้สำนักงานดำเนินการเผยแพร่ให้ประชาชนทราบ  
เป็นการทั่วไปโดยเร็ว

การเผยแพร่ตามวรรคหนึ่ง อย่างน้อยให้เผยแพร่ในระบบเทคโนโลยีสารสนเทศของสำนักงานเพื่อให้ประชาชนทั่วไปสามารถเข้าถึงได้โดยสะดวก

บทเฉพาะกาล

ข้อ ๑๑ การใดที่ได้ดำเนินการก่อนระเบียบนี้มีผลใช้บังคับและยังไม่แล้วเสร็จ ให้การดำเนินการนั้นเป็นอันใช้ได้ และให้ดำเนินการต่อไปตามระเบียบนี้ เว้นแต่คณะกรรมการมีมติเป็นอย่างอื่น

ประกาศ ณ วันที่ ๒๖ มกราคม พ.ศ. ๒๕๖๔

ประกายรัตน์ ต้นธีรวงศ์

กรรมการสิทธิมนุษยชนแห่งชาติ ทำหน้าที่แทน

ประธานกรรมการสิทธิมนุษยชนแห่งชาติ

1. ราชกิจจานุเบกษา เล่ม ๑๓๘/ตอนพิเศษ ๔๒ ง/หน้า ๑/๑๑ กุมภาพันธ์ ๒๕๖๔ [↑](#footnote-ref-1)